《奉题思上人妙峰堂》
宋代·沈与求

上人游四方，云水渺长道。一言契深心，百法从此了。

十年归故山，不踏山前草。经营妙峰堂，想像德云老。

闭关习跏趺，宴坐兀枯槁。混迹虽寰中，寄意已尘表。

深枝姹岩花，雅音喧谷鸟。翠竹伴幽禅，白莲敷众好。

山空有云归，地净无尘扫。回观第一义，湛湛孤月皎。

法门有等差，问讯今谁晓。跃身宝楼阁，此堂终褊小。

作者简介：沈与求（1086—1137），宋代大臣。字必先，号龟溪，湖州德清（今属浙江）人。政和五年进士。历官明州通判、监察御史、殿中侍御史、吏部尚书兼权翰林学士兼侍读，荆湖南路安抚使、镇江知府兼两浙西路安抚使、吏部尚书、参知政事、明州知府、知枢密院事。著有《龟溪集》。